text: পাকিস্তানের কিংবদন্তি ব্যাটসম্যান ইনজামাম-উল হকের ভাইয়ের ছেলে এই ইমাম। চাচার মতো এতটা মারমুখী না হলেও তার ব্যাটে নির্ভরতা রয়েছে। তিনিই স্টার্ককে সামলানোর গুরুদায়িত্বটা তুলে নিয়েছেন কাঁধে, 'স্টার্ক মোটেও হুমকি না। বরং তার বল খেলার জন্য আমি অধীর আগ্রহ নিয়ে অপেক্ষায় রয়েছি। আর্চার ও উডের বেলায়ও একই কথা (হুমকি) উঠেছিল। কিন্তু তাদের দু'জনকেই আমরা বেশ আত্মবিশ্বাসের সঙ্গে খেলেছি।' নটিংহামে ইংল্যান্ডের বিপক্ষে ৪৪ রান করে পাকিস্তানকে চমৎকার সূচনা এনে দিয়েছিলেন ইমাম। তিনি ও ফখর জামানের ওপেনিং জুটিতে ৮২ রান এসেছিল। তাতেই বিশ্বকাপ ইতিহাসে নিজেদের দ্বিতীয় সর্বোচ্চ ৩৪৮ রানের ভিত পেয়ে গিয়েছিল পাকিস্তান।
  বছরের শুরুতে দক্ষিণ আফ্রিকা সফরের অভিজ্ঞতাও নাকি আত্মবিশ্বাস জোগাচ্ছে ইমামকে, 'আমি দক্ষিণ আফ্রিকায় এর চেয়েও কঠিন কন্ডিশনে রাবাদা ও ডেল স্টেইনকে খেলেছিলাম। আসলে একজন বোলারকে কখনোই হুমকি মনে করা যাবে না। বোলারকে নিয়ে চিন্তা না করে আমি আমার শক্তি অনুযায়ী প্রস্তুতি নিচ্ছি। আর বিশ্বকাপ ফাইনালে খেলতে হলে সেরা দলগুলোকে তো হারাতেই হবে। সেভাবেই আপনাকে চিন্তা করতে হবে।' ২০১৭ সালে শ্রীলংকার বিপক্ষে অভিষেক ম্যাচে সেঞ্চুরি করা বাঁহাতি এ ওপেনার এখন ফর্মেও আছেন। বিশ্বকাপ শুরুর আগে ইংল্যান্ডের বিপক্ষে ওয়ানডে সিরিজে ১৫১ রানের দুর্দান্ত এক ইনিংস খেলেছিলেন তিনি। তার মতে বড় ইনিংসের ভিত তৈরি করে দেওয়াটা খুবই গুরুত্বপূর্ণ, 'আপনি বিশ্নেষণ করলে দেখবেন বিশ্বকাপে যেসব দল সফল হয়েছে অধিকাংশ ক্ষেত্রে তাদের টপ অর্ডারের তিন ব্যাটসম্যান ভালো করেছে।' পাকিস্তানকেও এবারের বিশ্বকাপে সফলতার ভিত গড়ে দিতে চান তিনি।